Politiet undersøger, om det var den mand, der sad som passager i den forulykkede bil, der førte bilen.

Politiet har siden lørdag morgen været på jagt efter en ukendt gerningsmand, der torpederede fem parkerede biler, efter han havde påkørt to biler, der kom kørende på Enghavevej i København.

- Han påkørte to kørende biler og fem parkerede biler, og så skyndte han sig væk fra stedet, fortæller Henrik Brix, der er vagtchef ved Københavns Politi.

Han fortæller, at to personer kom til skade i forbindelse med ulykken. Det er uvist, hvor alvorlige deres skader er.

Politiets oprindelige teori var, at manden flygtede til fods fra stedet.

- Vi arbejder på stedet, og håber vi kan få fat på vedkommende, lød det fra Henrik Brix.

Politiet oplyser, at der udover den flygtede gerningsmand, sad en yngre mand i den forulykkede bil. Manden er i politiets varetægt.

Vagtchefen for Københavns Politi oplyser, at man ikke kan udelukke, at det var passageren i bilen, der kørte bilen, og rykkede sig over på passagersædet inden politiet kom.

- Vi er igang med at undersøge, om det er sådan, det forholder sig. Vi kan ikke udelukke noget på nuværende tidspunkt, siger han.

Politiets teknikere arbejder på stedet. Foto: TV 2

Enghavevej er spærret i retning mod Folehaven, mens politiet arbejder på stedet, fortæller TV 2s reporter på stedet. Politiet oplyser, at vejen forventes at åbne igen cirka klokken 7.30.

Personer der har oplysninger i sagen, kan ringe til politiet på 1-1-4.